ડિનર પતાવ્યા પછી અમારે એક્ટિવિટી એરિયામાં એકઠા થવાનું હતું. નિયમ પ્રમાણે શિખર માટે નીકળનારા ગ્રુપે આગલી રાત્રે બેઝ કેમ્પ પર કેમ્પ-ફાયરનું આયોજન અને સંચાલન કરવાનું, આથી આજે અમારે પ્રેક્ષક બનવાનું હતું અને સાથે-સાથે એ પણ ખબર પડી કે આવતી કાલે અમારે હોસ્ટ બનવાનું હતું. આથી ગ્રુપમાં શું કરીશું, કોણ કરશે એવો બધો ગણગણાટ શરૂ થઈ ગયો. કેમ્પ ફાયર માટે સામાન્ય રીતે આપણે સાંભળ્યું હોય કે પિક્ચરમાં જોયું હોય એ રીતે એક જગ્યાએ લાકડાને શંકુ આકારમાં ગોઠવી એમાં અગ્નિ પ્રકટાવવામાં આવે છે અને એની ફરતે બધાં બેસીને જુદા-જુદા કાર્યક્રમ રજૂ કરે, પણ એક્ટિવિટી એરિયામાં આવતાં જ અમને આશ્ચર્ય થયું, કેમ કે કેમ્પ ફાયરના કાર્યક્રમ માટે બધા એકઠા તો થયેલા, પણ આજુબાજુ ક્યાંય પણ ફાયરનું નામોનિશાન નહોતું. કેમ્પ ફાયરનો કાર્યક્રમ શરૂ થતાં પહેલાં જ અમારા કેમ્પ ઇન્સ્ટ્રક્ટરે અમારી દ્વિધાનો અંત આણ્યો. અહીં પર્યાવરણનું ખૂબ જ ધ્યાન રાખવામાં આવે છે, જેમ કે ગમે ત્યાં કચરો ન ફેંકવો, કુદરતી દરેક વસ્તુની જાળવણી કરવી, પછી એ સુકાયેલાં લાકડાં પણ કેમ ન હોય. પહેલાં તો અમને કેમ્પ ફાયર નહિ હોય એવું સાંભળીને ખૂબ જ દુખ થયું, કારણ કે જ્યારે પણ આપણે કેમ્પની કલ્પના કરી હોય ત્યારે કેમ્પિંગના પ્રતીકરૂપે ટેન્ટ અને કેમ્પ ફાયર જ તાદશ થતા હોય છે. છતાં કેમ્પ ઇન્સ્ટ્રક્ટરની વાત સાંભળ્યા પછી લાગ્યું કે એમની વાત તદ્દન વાજબી છે, આપણે જરૂર સિવાય કોઈ પણ વસ્તુનો બગાડ ન કરવો જોઈએ. કેમ્પ ફાયરના સ્થાને એક ત્રિકોણાકાર વાંસનો ટોપલો ઊંધો મૂકેલો હતો અને એની ફરતે ફેયરીલાઇટ્સ લગાવેલી હતી, આ પ્રકારનાં સેટિંગથી ફાયર જેવો ભ્રામક દેખાવ ઊભો કરેલો હતો. ખૂબ જ મજાકમસ્તી સાથે અમે કેમ્પ ફાયરનો આનંદ માણી અને ગરમ-ગરમ બોર્નવિટાને ન્યાય આપી અમે અમારા ટેન્ટ તરફ પ્રસ્થાન કર્યું. આ બધાની વચ્ચે અમને એક વસ્તુ વારે-વારે ટ્રેકિંગ પર આવવાના અમારા નિર્ણયને ઢંઢોળીને પૂછી રહી હતી – એ હતી અહીંની કાતિલ ઠંડી. વાર્તાઓમાં જેમ રાજકુમારી દિવસે ન વધે એટલી રાત્રે વધે એમ અહીં ઠંડી પણ એ રાજકુમારીની જેમ ક્ષણે ક્ષણે વધી રહી હતી. રાત્રે ટેન્ટમાં ઠંડી ન આવે એ માટે અમે અમારા લગેજથી ટેન્ટની દરેક સાઇડ કવર કરી દીધી, સાથે-સાથે સ્લીપિંગ બેગમાં કઈ રીતે ગોઠવાવું એ પણ શીખી લીધં, ક્યારે ઊંઘ આવી ગઈ એની ખબર જ ન રહી. અને હ્યુમન સાયકોલોજી પ્રમાણે આપણા જેવી તકલીફ જો બીજાને પણ થાય તો માનસિક શાંતિ થાય છે કે તકલીફ સહન કરવાવાળા આપણે એકલા નથી.